作者:杜牧
標題:題池州弄水亭
內容:弄水亭前溪，颭灩翠綃舞。綺席草芊芊，紫嵐峰伍伍。螭蟠得形勢，翬飛如軒戶。一鏡奩曲堤，萬丸跳猛雨。檻前燕雁棲，枕上巴帆去。叢筠侍修廊，密蕙媚幽圃。杉樹碧為幢，花駢紅作堵。停樽遲晚月，咽咽上幽渚。客舟耿孤燈，萬里人夜語。漫流罥苔槎，饑鳧曬雪羽。玄絲落鉤餌，冰鱗看吞吐。斷霓天帔垂，狂燒漢旗怒。曠朗半秋曉，蕭瑟好風露。光潔疑可攬，欲以襟懷貯。幽抱吟九歌，羈情思湘浦。四時皆異狀，終日為良遇。小山浸石稜，撐舟入幽處。孤歌倚桂巖，晚酒眠松塢。紆餘帶竹村，蠶鄉足砧杵。塍泉落環佩，畦苗差纂組。風俗知所尚，豪強恥孤侮。鄰喪不相舂，公租無詬負。農時貴伏臘，簪瑱事禮賂。鄉校富華禮，徵行產強弩。不能自勉去，但愧來何暮。故園漢上林，信美非吾土。